Jajcua ɨmɨ pu seijraꞌacaa aɨjna ɨ tɨ jee tɨcɨn ɨ nyuucari. Ajta, aɨjna ɨ nyuucari, aɨ pu seijraꞌacaa ɨ Dioj jemi. Ajta aɨ pu Dioj puéenyaꞌa aɨjna ɨ nyuucari.
Aɨ pu jajcua ɨmɨ seijraꞌacaa ɨ Dioj jemi tɨꞌɨj cai xɨ maꞌahuaꞌacaa ɨ chaanaca.
Nain tɨj naꞌa tɨ tiꞌiseijreꞌe, aɨjna nyuucari jetze pu ayan tyuꞌutaseijre. Aɨ pu ɨ Dioj, ajta aɨjna ɨ nyuucari, aɨ mu naijmiꞌi tyuꞌutaahuacaꞌa tɨj puaꞌamua yen tiꞌiseijreꞌe. Ajta, capu tiꞌitɨ ayan tiꞌiseijraꞌa aꞌameꞌencheꞌe tɨ puaꞌa cai aɨn nyuucari ayan tyuꞌutaxajtancheꞌe.
Tɨj naꞌa jajcua ɨmɨ tɨ yu eꞌireꞌenye, aɨj pu jetze eꞌiráninyeicaꞌa aɨjna tɨ iꞌiruuri rusen cɨmeꞌe. Ajta aɨj pu cɨn ayan huanyeeriꞌicɨcaa huaꞌa tzajtaꞌa ɨ tyaɨte aɨjna cɨmeꞌe tɨ cɨn iꞌiruuri mej mi meyan raamuaꞌaree aꞌij tɨ een ɨ Dioj jemi.
Ajta aɨjna tej teyan tyajta ratamuaꞌamua tɨcɨn tatzari, aɨ pu huanyeeriꞌicɨ aꞌaraa aɨme tzajtaꞌa ɨ tyaɨte ɨ maj áꞌujhuaꞌanyaꞌa tɨcaꞌamisteꞌe. Majta aɨme ɨ mej meyan tɨcaꞌamisteꞌe áꞌujhuaꞌanyaꞌa, camu raayɨꞌɨtɨhuaꞌa maj raꞌujeꞌica ɨ tatzari tɨ huaꞌatzajtaꞌa huanyeeriꞌicɨcaa.
Seij pu ayan u aꞌuveꞌeme tɨ Dioj ayan yaꞌutaityacaꞌa. Ayaa pu antyahuaacaꞌa tɨcɨn Juan.
Ayaa pu een cɨn u aꞌuveꞌeme tɨ ij ayan aɨjna cɨn tyaꞌanxájta aꞌij tɨ ari tiꞌijmuaꞌareeracaꞌa aɨjna cɨmeꞌen tɨ iꞌi tatzari, mej mi naimiꞌi meyan tyaꞌantzaahuateꞌen aꞌij tɨ aɨn ayan tihueꞌixaateꞌe.
Ajta aɨjna ɨ Juan, capu aɨn puéenyaꞌa ɨ tatzari silu ayaa puꞌu een cɨn aꞌuveꞌeme tɨ ij aɨjna cɨn tihuaꞌutaꞌixaateꞌen aɨjna jetze maꞌacan aɨjna ɨ tatzari.
Ajta aɨn tɨ tzaahuatiꞌiraꞌa cɨn tatzari pueen, tɨ ajta huatatátza huanyeeriꞌi aꞌayeꞌi huaꞌa tzajtaꞌa ɨ tyaɨte, aꞌachu maj puaꞌamua yen seijreꞌe, aɨ pu mu aꞌuvéꞌemaꞌacaa iiyan chaanaca japua.
Aɨ pu ayan huatyajturaa iiyan chaanaca japua. Ajta, aɨ pu nain tyuꞌutaahuacaꞌa tɨj naꞌa tɨ yan chaanaca japuan tiꞌiseijreꞌe. Ma majta maɨn, ɨ mej yan huachaatɨmaꞌacaa iiyan chaanaca japua, camu raamuáꞌa.
Aɨ pu mu aꞌuvéꞌemaꞌacaa, ajta aɨme jemi ɨ rutyaɨtestyamuaꞌa huatyajturaa. Majta aɨme, camu raꞌancureꞌeviꞌitɨ.
Ma majta, seica mu xaa raꞌancureꞌeviꞌitɨ aɨme ɨ tyaɨtestyamuaꞌameꞌen. Ajta aɨn, ayej tihuaꞌutaꞌa aɨmej ɨ maj raꞌastijre mej mi yaujmuaꞌameꞌen pueenyaꞌa muaꞌaraꞌani ɨ Dioj aꞌachu maj puaꞌamuaca.
Majta aɨme, camu meyan tyetyaca jetze aꞌiráninyeicaꞌa maɨjna cɨmeꞌe tɨ tyaataꞌa ayan tiꞌijxeꞌevaꞌacaa. Camu aꞌatzu xaa nyaꞌu, silu ayaa muꞌu maɨjna jetze ajtyamaꞌacan ɨ Dioj.
Ajta aɨn ɨ nyuucari aɨ pu ayan huataujtevistacaꞌa. Aɨ pu ajta ityejmi jemi huatyajturaa. Tyan tu tyajta teyan raaseij tyaɨjna ɨ tɨ cɨn rɨꞌɨ tiraataꞌa ɨ Dioj. Tyan tu raaseij ɨ tɨ cɨn Dioj rɨꞌɨ tyuꞌutaꞌa aɨjna cɨmeꞌe tɨ aɨ naꞌa caj tiꞌiyaujraꞌan ɨ Dioj. Aɨ pu eꞌemaꞌacan ɨ ruyaꞌupua jemi. Nain pu cɨn rɨꞌɨ titájchaɨcaꞌa ruxéꞌeviꞌiraꞌa cɨmeꞌe. Ajta, nain pu ayan tzaahuatiꞌiraꞌa cɨn tyuꞌutaxajtacaꞌa.
Ajta aɨn ɨ Juan, ayaa pu aɨjna cɨn tyuꞌutaxajtacaꞌa, ayan tiꞌixaata tɨcɨn: ―Ai pu aɨn pueen ɨ nyaj cɨmeꞌen nyeri tyajamueꞌixaa yee aɨjna tɨ yeꞌeveꞌeme nyaj cujtaꞌan, eitzeꞌe pu vaꞌacan cɨn tiꞌityejvee nyacai inyaa, aꞌini aɨ pu anacai seijraꞌacaa nyacai inyaa. ―Ayaa pu tyuꞌutaxajtacaꞌa.
Naijmiꞌi ityan tuꞌuri teyan tyaɨjna cɨn raꞌancuraꞌa tyaɨjna cɨmeꞌe ɨ tɨ nain cɨn rɨꞌɨ naa titataꞌaca. Ruxeꞌeveꞌeviꞌiraꞌa pu cɨn rɨꞌɨ titataꞌaca tɨj naꞌa tɨ yu aucaꞌitɨ aꞌame.
Aꞌini ayaa puꞌu, aɨjna ɨ nyuucari ɨ maj cɨn tiꞌijta, Dioj pu ayan raatyajtuaa ɨ Moisés jemi. Dioj pu ajta ayan tiréijca aɨjna ɨ Jesús, tɨ ajta Cɨriistuꞌu pueen, tɨ ij aɨn ruxéꞌeviꞌiraꞌa cɨn rɨꞌɨ titaataꞌan, tɨ ij ajta tzaahuatiꞌiraꞌa cɨn titaataseijrateꞌen aꞌij tɨ tiꞌijxeꞌeveꞌe ɨ Dioj.
Capu aꞌatɨ aꞌanaj raaseij ɨ Dioj, silu aɨ puꞌu tɨ aɨ naꞌa caj tiꞌiyaujraꞌan. Ruxeꞌeveꞌeviꞌiraꞌa pu cɨn rɨꞌɨ titataꞌaca tɨj naꞌa tɨ yu aucaꞌitɨ aꞌame. Capu aꞌatɨ aꞌanaj raaseij ɨ Dioj, silu aɨ puꞌu tɨ saɨj naꞌa yaujraꞌan pueen, tɨ ajta Dioj jemi seijreꞌe, aɨ pu ayan taatamuáꞌate aꞌij tɨ een.